钦定古今图书集成/明伦汇编/官常典/第706卷 > 荀息
## 钦定古今图书集成/明伦汇编/官常典/第706卷 > 荀息

按《左传僖公二年》：晋荀息请以屈产之乘与垂棘之
璧，假道于虞以伐虢。公曰：“是吾宝也。”对曰：“若得道于
虞，犹外府也。”公曰：“宫之奇存焉。”对曰：“‘宫之奇之为人
也，懦而不能强谏，且少长于君，君昵之，虽谏，将不听’。
乃使荀息假道于虞，曰：‘冀为不道，入自颠𫐉，伐鄍三
门。冀之既病，则亦唯君故。今虢为不道，保于逆旅，以
侵敝邑之南鄙。敢请假道以请罪于虢’。”虞公许之，且
请先伐虢。宫之奇谏，不听，遂起师。夏，晋里克、荀息帅
师会虞师伐虢，灭下阳。先书，虞贿故也。九年九月，
晋献公卒，里克丕郑欲纳文公，故以三公子之徒作
乱。初，献公使荀息傅奚齐。公疾，召之曰：“以是藐诸孤，
辱在大夫，其若之何？”稽首而对曰：“臣竭其股肱之力，
加之以忠贞。其济，君之灵也；不济，则以死继之。”公曰：
“何谓忠贞？”对曰：“公家之利，知无不为，忠也；送往事居，
耦俱无猜，贞也。”及里克将杀奚齐，先告荀息曰：“三怨
将作，秦、晋辅之，子将何如？”荀息曰：“将死之。”里克曰：“无
益也。”荀叔曰：“吾与先君言矣，不可以贰。能欲复言而
爱身乎？虽无益也，将焉”辟之？且人之欲善，谁不如我？
我欲无贰，而能谓人已乎？冬十月，里克杀奚齐于次。
《书》曰：“杀其君之子，未葬也。”荀息将死，之人曰：“不如立
卓子而辅之。”荀息立公子卓以葬。十二月，里克杀公
子卓于朝，荀息死之。君子曰：“《诗》所谓‘白圭之玷，尚可
磨也；斯言之玷，不可为也’。”荀息有焉。